แรงซื้อหุ้นแบงก์ดัน SET ปิดบวก 9 จุด แนะติดตามมาตรการกระตุ้นศก.สหรัฐฯ
แรงซื้อหุ้นแบงก์ดัน SET ปิดบวก 9 จุด แนะติดตามมาตรการกระตุ้นศก.สหรัฐฯ
18 ส.ค. 2563

ผู้สื่อข่าวรายงานว่า ดัชนีตลาดหุ้นไทยปิดวันนี้ที่ระดับ 1,330.11 จุด เพิ่มขึ้น 9.20 จุด (+0.70%) มูลค่าการซื้อขาย 50,855.87 ล้านบาท
10 หุ้นดันดัชนีวันนี้

ด้านนายศราวุธ เตโชชวลิต ผู้อำนวยการอาวุโสฝ่ายวิเคราะห์หลักทรัพย์ บล.อาร์เอชบี (ประเทศไทย) กล่าวว่า ตลาดหุ้นไทยวันนี้ยืนในแดนบวกได้ โดยได้รับแรงหนุนจากหุ้นในกลุ่มแบงก์ หลังจากมีความคาดหวังในเรื่องผล Stress Test (การทดสอบภาวะวิกฤติ) รอบใหม่ หากผ่านจะนำไปสู่การที่ธนาคารแห่งประเทศไทย (ธปท.) อนุญาตให้กลับมาจ่ายปันผลได้ แต่ช่วงนี้ปัจจัยใหม่อื่น ๆ ยังไม่มีเข้ามาหนุนทำให้ตลาดฯอยู่ในลักษณะแกว่งตัวในกรอบ
ด้านตลาดต่างประเทศวันนี้แกว่งแคบ โดยตลาดหุ้นในภูมิภาคเอเชีย, ตลาดในยุโรป ต่างเคลื่อนไหวทั้งแดนบวก-ลบในกรอบแคบ ๆ ส่วนดาวโจนส์ฟิวเจอร์สบวกเล็กน้อย ต่างรอติดตามมาตรการกระตุ้นเศรษฐกิจของสหรัฐฯจะออกมาเมื่อใด และรายงานการประชุมคณะกรรมการกำหนดนโยบายการเงินของธนาคารกลางสหรัฐ (FOMC) ในวันที่ 19 ส.ค.นี้
ส่วนบ้านเราก็ยังมีความคาดหวังว่ารัฐบาลจะมีมาตรการกระตุ้นเศรษฐกิจรอบใหม่ โดยเชื่อว่าจะเน้นการช่วยเหลือผู้ประกอบการ SME ให้เข้าถึงเงินทุนได้มากขึ้น
แนวโน้มการลงทุนในวันพรุ่งนี้ (19 ส.ค.) นายศราวุธ กล่าวว่า ตลาดฯคงจะแกว่งไซด์เวย์ออกด้านข้าง โดยมีแนวรับ 1,320 จุด ส่วนแนวต้าน 1,337 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
CPALL มูลค่าการซื้อขาย 4,077.17 ล้านบาท ปิดที่ 64.75 บาท ลดลง 0.50 บาท
STGT มูลค่าการซื้อขาย 3,766.27 ล้านบาท ปิดที่ 75.00 บาท เพิ่มขึ้น 9.50 บาท
KBANK มูลค่าการซื้อขาย 1,656.50 ล้านบาท ปิดที่ 89.25 บาท เพิ่มขึ้น 1.50 บาท
CRC มูลค่าการซื้อขาย 1,559.66 ล้านบาท ปิดที่ 30.50 บาท เพิ่มขึ้น 1.25 บาท
AOT มูลค่าการซื้อขาย 1,448.65 ล้านบาท ปิดที่ 55.25 บาท เพิ่มขึ้น 1.00 บาท